Vicarii generales in spiritualibus et temporalibus Reverendi in Christo patris ac domini, domini Philippi, Dei gracia Senonensis Archiepiscopi nunc notorie in remotis agentis, discreto viro magistro Petro Martini, canonico thesauri Ecclesie Senonensis, salutem. Insinuatum nobis extitit ex parte venerabilium virorum decani et capituli dicte Ecclesie Senonensis nobisque nichilominus sufficienter constitit et constat licteras a dicto Reverendo patre sub eius sigillo emanasse continentes istam formam: [A] Philippus miseratione divina Archiepiscopus Senonensis, dilecto nostro magistro Guillelmo Gotelant, penitenciario Senonensi, salutem. Cum quicumque episcopus suffraganeus nostre metropolitane Senonensis Ecclesie, quocumque modo electus canonice, vel auctoritate apostolica promotus, ad quamcumque suffraganeam ecclesiam nostre provincie Senonensis, teneatur ex antiqua consuetudine laudabili et prescripta facere personaliter, in nostra Senonensi Ecclesia, coram maiori altari, professionem iuxta morem antiquum et iuxta tenorem in libris dicte Senonensis Ecclesie contentum, antequam dictus suffraganeus suam ecclesiam primo solemniter intrare debeat (F° 46), offerre capam sericeam pontificalem, ad usum dicti Episcopi offerentis in nostra Ecclesia quamdiu ipsum offerentem sue ecclesie nobis suffraganee presidere contingerit reservandam, et postea ad opus Ecclesie Senonensis remansuram, et alia quedam facere iuxta morem antiquum, et dilecti nostri in Christo decanus et capitulum Senonensis Ecclesie nostre nobis significaverint quod venerabilis frater noster in Christo dominus Johannes de Blangiaco, nuper auctoritate apostolica promotus Episcopus Autissiodorensis, proposuit infra paucos dies intrare primo suam dictam Autissiodorensem ecclesiam solemniter, dicta consuetudine spreta et aliis predictis virtute dicte consuetudinis debitis non completis et omissis, in preiudicium Senonensis Ecclesie et dictorum conquerentium; super quo instanter petierunt a nobis sibi de debito remedio provideri. Nos eorum supplicationi, prout nobis incumbit et juste possumus, annuentes, vobis commictimus et mandamus quatinus vos personaliter ad dictum venerabilem fratrem accedentes, eidem predicta intimetis et ipsum moneatis primo, secundo et tertio, sub pena canonica et inobediencie ex parte nostra, ut antequam suam predictam ecclesiam primo solemniter ingrediatur, veniat iuxta suorum predecessorum morem et dictam consuetudinem a suis predecessoribus notorie observatam, personaliter in nostra Senonensi Ecclesia, predicta prout sibi incumbit completurus, inhibendo eidem auctoritate nostra metropolitana, sub pena interdicti ab ingressu ecclesie, ne contra dictam consuetudinem et suorum predecessorum morem presumat actemptare. Si tamen aliquam causam velit allegare quare ad predicta minime teneatur, assignetis dicto Episcopo diem competentem qua ipse per se vel per procuratorem sufficientem compareat, in domo nostra Senonensi, coram nobis vel vicariis nostris quibus per presentes quoad hec commictimus vices nostras, antequam suam dictam ecclesiam ingrediatur primo, dictam causam allegaturus et super hoc debite cum dictis conquerentibus alias processurus, dicta inhibitione nichilominus in suo robore permansura. Datum X die maii, Anno Domini millesimo trecentesimo quadragesimo primo [B]. Nobisque ex parte dictorum venerabilium fuit expositum quod, quia post dictas licteras sic emissas dictus Episcopus, pretendens inter cetera quod contenta (F° 46, v°) in dictis licteris non compleverat pretextu infirmitatis, promiserat bona fide et per suas licteras dictis decano et capitulo, contenta in dictis licteris sibi incombentia secundum dictam consuetudinem se facturum et completurum quantocius commode posset, dicte lictere non fuerunt executioni mandate, sed pretextu promissionis predicte fuit dilata executio earumdem. Verum quia dictus Episcopus, prout ex parte dictorum venerabilium nobis est conquerendo monstratum, predicta in dictis licteris contenta sibi incumbentia secundum dictam consuetudinem non fecerit postea nec compleverit, licet potuerit commode, et de hoc habuerit et habeat facultatem cum, post dictam promissionem, fecerit transitum per loca vicina civitati Senonensi, et tamen parat se notorie ut dicitur ad intrandum ecclesiam Autissiodorensem solemniter et in brevi, absque hoc quod consuetudinem predictam intendat aliqualiter observare, sed pocius, ut verissimiliter videtur, intendat et velit eam infringere et transgredi, non sine anime sue periculo, cum transgressor laudabilis consuetudinis eque sit puniendus ut transgressor juris, secundum canonicas sanctiones, dicti venerabiles tantum preiudicium sue Ecclesie substinere salvis conscienciis non valeant, supplicaverunt nobis, vice et loco dicti Reverendi patris, sibi et Ecclesie predicte super premissis de oportuno remedio provideri. Quare nos, prefati Reverendi patris domini nostri predicti in hac parte vestigiis inherentes, vobis, de cuius pericia et industria plene confidimus, tenore presencium, vice et auctoritate dicti domini nostri et prout ex officio vicariatus ab eo nobis commissi melius possumus, commictimus et mandamus quatenus ad dictum Episcopum personaliter accedentes, predicta sibi intimetis et ipsum moneatis primo, secundo et tercio ac peremptorie, sub pena canonica et inobediencie, ex parte dicti domini nostri et nostra, quod antequam suam predictam ecclesiam intret solemniter, veniat iuxta suorum predecessorum morem et dictam consuetudinem a suis predecessoribus notorie observatam, personaliter in dicta Senonensi Ecclesia, premissa prout sibi incumbit completurus secundum consuetudinem prelibatam; inhibentes eidem, auctoritate qua fungimur in hac parte, sub pena interdicti ab ingressu ecclesie, ne contra dictam consuetudinem et suorum predecessorum morem presumat indebite (F° 47) actemptare. Si tamen aliquam causam velit allegare quare ad predicta minime teneatur, dicto Episcopo diem competentem assignetis peremptorie et ex causa qua ipse per se vel per procuratorem sufficientem compareat, in domo Archiepiscopali Senonensi, coram nobis, antequam dictam suam ecclesiam ingrediatur solemniter, dictam causam allegaturus et super hoc debite cum dictis decano et capitulo ac procuratore dicti Reverendi patris processurus, inhibitione predicta nichilominus rata manente, intimantes eidem quod si non venerit nec miserit et contra premissa actemptaverit, nos contra eum procedemus ut fuerit racionis, et quid inde feceritis nobis referatis vel rescribatis indilate, ut ad ulteriora procedamus prout justicia suadebit. Datum sub signetis nostris et sigillo curie Senonensis quo utimur in hac parte, Anno Domini millesimo CCC° quadragesimo secundo, die mercurii post festum beati Martini estivalis.